b"\n_START_ARTICLE_\nAdelaida Ferr\xc3\xa9 Gomis\n_START_SECTION_\nBiografia\n_START_PARAGRAPH_\nEls primers estudis d'Adelaida Ferr\xc3\xa9 foren a l\xe2\x80\x99Escola Normal Superior de Mestres. Els ampli\xc3\xa0 seguidament a l\xe2\x80\x99Escola Municipal de M\xc3\xbasica de Barcelona i a l\xe2\x80\x99Escola d\xe2\x80\x99Institutrius. All\xc3\xad va tenir com a mestre el folklorista Rossend Serra i Pag\xc3\xa8s (1863-1929)._NEWLINE_Pel que fa a la formaci\xc3\xb3 art\xc3\xadstica, entre els anys 1902 i 1915, Adelaida va estudiar a l\xe2\x80\x99Escola Superior d\xe2\x80\x99Arts i Ind\xc3\xbastries i Belles Arts de Barcelona\xe2\x80\x93Llotja. Va compaginar els estudis art\xc3\xadstics amb els realitzats a l\xe2\x80\x99Institut de les Arts del Llibre i a l\xe2\x80\x99Institut de Cultura i Biblioteca Popular de la Dona, on va poder perfeccionar els seus coneixements a l\xe2\x80\x99entorn de les puntes i altres labors. Un dels docents d\xe2\x80\x99Adelaida en aquest institut fou el rander Josep Fiter Ingl\xc3\xa9s, qui li degu\xc3\xa9 despertar l\xe2\x80\x99inter\xc3\xa8s per la hist\xc3\xb2ria de la punta._NEWLINE_Adelaida enfoc\xc3\xa0 la praxi de labors com d'arts pl\xc3\xa0stiques cap a l\xe2\x80\x99ensenyament. Va donar classes de dibuix art\xc3\xadstic i gravat a l\xe2\x80\x99Escola Municipal d\xe2\x80\x99Arts del districte vuit\xc3\xa8 de Barcelona; de modelat i gravat a l\xe2\x80\x99Escola Municipal de cecs, muts i altres discapacitats; d\xe2\x80\x99Hist\xc3\xb2ria de l\xe2\x80\x99Art a l\xe2\x80\x99Escola Professional de la Dona de la Diputaci\xc3\xb3 Provincial de Barcelona i classes de cuir repujat a la Saint George\xe2\x80\x99s School for Ladies de Barcelona i a Acci\xc3\xb3n Femenina. Per\xc3\xb2 on Adelaida pass\xc3\xa0 bona part de la seva vida professional va ser a l\xe2\x80\x99Escola Municipal d\xe2\x80\x99Oficis per la Dona, refundada despr\xc3\xa9s sota el nom d\xe2\x80\x99Escola Municipal Llu\xc3\xafsa Cura. All\xc3\xad va ser-ne professora de brodats i puntes des de 1911. En va ser nomenada directora el 1942; es jubil\xc3\xa0 al cap de deu anys._NEWLINE_L\xe2\x80\x99esperit pedagog d\xe2\x80\x99Adelaida, heretat molt segurament de Serra i Pag\xc3\xa8s, queda ben pal\xc3\xa8s en la investigaci\xc3\xb3 que dugu\xc3\xa9 a terme sobre qualsevol aspecte relacionat amb les activitats del t\xc3\xa8xtil considerades femenines, especialment tot el que fa refer\xc3\xa8ncia a la punta. Sempre interessada en la divulgaci\xc3\xb3, Adelaida no nom\xc3\xa9s va practicar-la a trav\xc3\xa9s de l\xe2\x80\x99ensenyament a les aules sin\xc3\xb3 tamb\xc3\xa9 en nombroses confer\xc3\xa8ncies i en l'elaboraci\xc3\xb3 d'articles._NEWLINE_Adelaida \xc3\xa9s la gran historiadora de la punta a casa nostra. A part del rigor i la serietat dels seus treballs, la rellev\xc3\xa0ncia de la seva obra rau en el fet que, en el moment en el qual comen\xc3\xa7a a teoritzar sobre aquest art, la bibliografia respectiva produ\xc3\xafda a casa nostra era ben escassa. En una primera etapa, els seus estudis apareixeran en publicacions com Joventut, Art Jove o La Veu de Catalunya, entre d'altres. Entre els anys 1931 i 1948 els principals estudis de Ferr\xc3\xa9 apareixeran al Butllet\xc3\xad dels Museus d\xe2\x80\x99Art de Barcelona, instituci\xc3\xb3 en la qual col\xc2\xb7labor\xc3\xa0 documentant-ne el fons t\xc3\xa8xtil. De les investigacions de Ferr\xc3\xa9, se n\xe2\x80\x99obtenen infinitat de dades de gran valor i utilitat a l'hora de tra\xc3\xa7ar una hist\xc3\xb2ria de la producci\xc3\xb3 t\xc3\xa8xtil tant a dins com a fora de les nostres fronteres._NEWLINE_Pel que fa a la punta al coix\xc3\xad, Adelaida es mostra en els seus articles com una gran coneixedora del seu passat per\xc3\xb2 tamb\xc3\xa9 del seu present, tant a Catalunya com a la resta d\xe2\x80\x99Europa. T\xc3\xa8cniques, folklore, hist\xc3\xb2ria o l\xc3\xa8xic de la punta, Adelaida no va deixar de tractar i estudiar a fons cap d'aquests camps._NEWLINE_Avui, aquesta barcelonina \xc3\xa9s recordada per haver estat, en certa manera i juntament amb Francesca Bonnemaison, l\xe2\x80\x99origen de l\xe2\x80\x99Escola de Puntaires de Barcelona. Va ser Adelaida qui va encarregar a les germanes Ant\xc3\xb2nia i Montserrat Ravent\xc3\xb3s i Ventura que donessin classes de puntes a l\xe2\x80\x99Escola Llu\xc3\xafsa Cura, de la qual ella era directora._NEWLINE_Cal destacar a m\xc3\xa9s l'estreta relaci\xc3\xb3 d'Adelaida amb el Foment de les Arts Decoratives i amb el Centre Excursionista de Catalunya."